CELEX: 62012CN0559
Language: lv
Date: 2012-12-05 00:00:00
Title: Lieta C-559/12 P: Apelācijas sūdzība, ko par Vispārējās tiesas (sestā palāta) 2012. gada 20. septembra spriedumu lietā T-154/10 Francija/Komisija 2012. gada 5. decembrī iesniedza Francijas Republika

2.2.2013   
            
            
               LV
            
            
               Eiropas Savienības Oficiālais Vēstnesis
            
            
               C 32/13
            
         Apelācijas sūdzība, ko par Vispārējās tiesas (sestā palāta) 2012. gada 20. septembra spriedumu lietā T-154/10 Francija/Komisija 2012. gada 5. decembrī iesniedza Francijas Republika
   (Lieta C-559/12 P)
   2013/C 32/18
   Tiesvedības valoda — franču
   
      Lietas dalībnieki
   
   
      Apelācijas sūdzības iesniedzēja: Francijas Republika (pārstāvji — G. de Bergues, J. Gstalter un D. Colas)
   
      Otra lietas dalībniece: Eiropas Komisija
   
      Apelācijas sūdzības iesniedzējas prasījumi:
   
   
               —
            
            
               pilnībā atcelt Eiropas Savienības Vispārējās tiesas 2012. gada 20. septembra spriedumu lietā T-154/10 Francija/Komisija;
            
         
               —
            
            
               taisīt galīgo spriedumu lietā, atceļot Komisijas 2010. gada 26. janvāra Lēmumu 2010/605/ES par valsts atbalstu C 56/07 (ex E 15/05), kuru Francija piešķīrusi La Poste
                   (1), vai nodot lietu atpakaļ Vispārējai tiesai;
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Savas prasības pamatošanai Francijas valdība izvirza četrus pamatus.
   Pirmajā pamatā Francijas valdība apgalvo, ka, pirmkārt, pārsūdzētajā spriedumā Vispārējā tiesa ir acīmredzami pārpratusi Francijas valdības argumentu jēgu, jo tā ir uzskatījusi, ka visi izvirzītie pamati būtībā ir saistīti tikai ar priekšrocības esamības konstatēšanu, nevis vēl ar valsts līdzekļu piešķīruma esamību. Otrkārt, tā rezultātā Vispārējā tiesa ir pārkāpusi Vispārējās tiesas Reglamenta 44. panta 1. punkta c) apakšpunktu un 48. panta 2. punktu, jo tā par nepieņemamu ir atzinusi Francijas valdības argumentu, kas ir saistīts ar nosacījuma par valsts līdzekļu piešķiršanu pārkāpumu.
   Otrajā pamatā Francijas valdība apgalvo, ka Vispārējā tiesa ir pieļāvusi kļūdu tiesību piemērošanā, uzskatīdama, ka Komisija ir juridiski pietiekami pierādījusi La Poste piešķirto valsts garantiju. Pakārtoti, Francijas valdība apgalvo, ka Vispārējā tiesa ir sagrozījusi tai iesniegtos pierādījumus, jo tiesa ir uzskatījusi, ka Komisijas piedāvātie pierādījumi pierāda valsts garantijas esamību.
   Trešajā pamatā Francijas valdība apgalvo, ka Vispārējā tiesa ir sagrozījusi Francijas tiesības, nav ievērojusi pienākumu norādīt pamatojumu un, pakārtoti, pieļāvusi kļūdu faktu juridiskajā kvalifikācijā, jo tā ir noraidījusi otro Francijas valdības argumentu par faktiskajām un juridiskajām kļūdām attiecībā uz La Poste piešķirto neierobežoto valsts garantiju. Šim pamatam ir četras daļas.
   Pirmkārt, Francijas valdība apgalvo, ka Vispārējā tiesa ir sagrozījusi Francijas tiesības, uzskatīdama, ka Komisija ir pamatoti secinājusi, ka Francijas tiesības neliedzot valstij iespēju piešķirt netiešu garantiju publiskām iestādēm ar rūpniecisku un komerciālu raksturu (turpmāk tekstā — “PIRK”).
   Otrkārt, Francijas valdība apgalvo, ka Vispārējā tiesa ir sagrozījusi Francijas tiesības, apstiprinādama Komisijas konstatējumus par sekām, kas izriet no 1980. gada 16. jūlija Likuma Nr. 80-539 par administratīvajās lietās pasludinātajām kavējuma naudām un par juridisko personu, uz kurām attiecas publiskās tiesības, izpildītajiem spriedumiem, piemērošanas.
   Treškārt, Francijas valdība apgalvo, ka Vispārējā tiesa ir sagrozījusi Francijas tiesības un nav ievērojusi pienākumu norādīt pamatojumu, noraidīdama Francijas valdības pamata daļu par kļūdu, ko Komisija pieļāvusi, valsts atbildības iestāšanās nosacījumus pielīdzinādama garantiju mehānismam.
   Ceturtkārt, Francijas valdība apgalvo, ka Vispārējā tiesa ir sagrozījusi Francijas tiesības, noraidīdama Francijas valdības pamata daļu par Komisijas pieļauto kļūdu attiecībā uz likvidētas PIRK saistību iespējamās nodošanas sekām.
   Ceturtajā un pēdējā pamatā Francijas valdība apgalvo, ka Vispārējā tiesa ir pieļāvusi kļūdu tiesību piemērošanā, uzskatīdama, ka Komisija ir juridiski pietiekami pierādījusi priekšrocības esamību, kura izriet no apgalvotās La Poste piešķirtās valsts garantijas. Pakārtoti, Francijas valdība apgalvo, ka Vispārējā tiesa ir sagrozījusi tai iesniegtos pierādījumus, uzskatīdama, ka Francijas valdības iesniegtie pierādījumi neatspēkojot Komisijas secinājumu par šādas priekšrocības esamību.
   
      (1)  OV L 274, 1. lpp.